Laat sy Liefde jou Lei: 'n Ma se glo - www.bybelkennis.co.za
by Mitch Kalp · Published 07/11/2012 · Updated 28/09/2014
Laat sy Liefde jou Lei: 'n Ma se glo – Milanie Vosloo
'n Ma se glo
Toe Jesus sy ma sien, en die lieflingdissipel wat by haar staan, sê Hy vir haar: "Vrou, daar is u seun." Johannes 19:26
Ma's is mense wat 'n ekstra porsie geloof nodig het. Lank voordat hul bondeltjie mens nog gebore word, moet hulle al glo dat hul kind gesond, volmaak gevorm en sterk gaan wees.
Dwarsdeur hul kinders se grootwordjare is dit geloof wat hulle lei om hul kinders op te voed. En so géé ma's regdeur hul kinders se lewens stukkies van hulself weg. Wanneer hierdie kind, wat hulle met soveel sorg grootgemaak en versorg het, uiteindelik die huis verlaat, gee sy wéér. Dan stuur sy 'n stukkie van haar hart saam met haar kind die wilde wêreld in.Dis in hierdie tyd wat ma's meer as ooit móét glo. Hulle moet eenvoudig glo dat opvoeding en onderbou, hul kind sal laat oorleef. Onwrikbaar moet hulle vashou aan dié wete dat hul Vader hul geliefde kind sal bewaar teen gevaar, sal beskerm teen onheil en hom/haar 'n veilige tuiskoms sal gee.
Lank gelede was daar 'n ma wat moes aanskou hoe haar Seun aan 'n kruishout vasgespyker word. Gelate moes sy dit aanvaar sodat ons as ma's vandag met dié seker wete kan leef dat Hy ook vir ons kinders gesterf het sodat hulle – ongeag wat die lewe hulle gaan bied – eendag saam met ons in die hemel sal wees.